wickkiey/tamil-wikipedia-markdown huggingface dataset:
# வடக்கன்குளம், திருநெல்வேலி



**வடக்கன்குளம்** என்ற நகரானது, தமிழ்நாடு மாநிலத்தின் திருநெல்வேலி மாவட்டத்தில் அமையப் பெற்றுள்ளது.  
## அமைவிடம்
கடல் மட்டத்திலிருந்து சுமார் 77.41 மீ. உயரத்தில் அமையப் பெற்றுள்ள வடக்கன்குளம் நகரின் புவியியல் ஆள்கூறுகள், ஆகும்.  

## கல்வி
### பள்ளிகள்
இந்தியன் மெட்ரிகுலேஷன் பள்ளி என்ற இராஜா கல்வி குழுமத்தின் பள்ளி ஒன்று இங்கு உள்ளது.  
### கல்லூரிகள்
இந்தியன் பல்தொழில்நுட்பக் கல்லூரி என்ற இராஜா கல்வி குழுமத்தின் கல்லூரி ஒன்றும் வடக்கன்குளம் பகுதியில் அமைந்துள்ளது.  
## அரசியல்
வடக்கன்குளம் பகுதியானது, இராதாபுரம் (சட்டமன்றத் தொகுதி) வரம்புக்கு உட்பட்டதாகும். மேலும் இப்பகுதி, திருநெல்வேலி மக்களவைத் தொகுதி சார்ந்தது.
# இர. சுந்தரமூர்த்தி


**இர. சுந்தரமூர்த்தி** (*R. Sundaramurthy*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் விழுப்புரம் மாவட்டம் முகையூரைச் சேர்ந்தவர். சிதம்பரம் ஆர். சி. டி. உயர்நிலைப் பள்ளி, காஞ்சிபுரம் பச்சையப்பன் கல்லூரி, சென்னை மாநிலக் கல்லூரியில் கல்வி பயின்றுள்ளார். இந்திய தேசிய காங்கிரசு கட்சியினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் முகையூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# மா. சின்னராசு


**மா. சின்னராசு** (*M. Chinnaraj*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் கோயம்புத்தூர் மாவட்டம் வீரபாண்டி கிராமத்தினைச் சேர்ந்தவர். சின்னதடாகம் அரசு உயர்நிலைப் பள்ளியில் பள்ளிக் கல்வியினைப் பயின்றுள்ளார். சின்னராசு, கோயம்புத்தூர் அரசு கலைக் கல்லூரியில் இளநிலைப் படிப்பினையும் சென்னை, அரசு சட்டக் கல்லூரியில் இளங்கலைச் சட்டப் படிப்பினையும் முடித்துள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் தொண்டாமுத்தூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# சித்ரபு நாராயண ராவ்


**சித்ரபு நாராயண ராவ்** (*Chitrapu Narayana Rao*, பிறப்பு **சித்ரபு நாராயண மூர்த்தி** ; 1913-1985) என்பவர் தெலுங்கு மற்றும் தமிழ் திரைப்படங்களில் பணியாற்றியதற்காக பெயர் பெற்ற ஒரு இந்திய திரைப்பட இயக்குநரும், தயாரிப்பாளரும் ஆவார். *எதிர்பாராதது* (1958), *அன்னையின் ஆணை* (1962) ஆகிய படங்களுக்காக சிறந்த தமிழ்த் திரைப்படத்திற்கான தேசிய விருதைப் பெற்றார். 1967 ஆம் ஆண்டு தெலுங்கு படமான *பக்த பிரகலாதாவுக்காக* நந்தி விருதையும் பெற்றார்.  

## தனிப்பட்ட வாழ்க்கை
இவர் 1913 ஆம் ஆண்டு அப்போதைய சென்னை மாகாணத்தின் (தற்போதைய ஆந்திரப் பிரதேசம் ) மச்சிலிப்பட்டினத்தில் பிறந்தார். திரைப்பட இயக்குநர் சித்ரபு நரசிம்ம ராவ், இவரது சகோதரர். இவர் 1962 இல் தன் மகனை இழந்தார். இவர் 1985 ஆம் ஆண்டு இறந்தார்.  

## தொழில்
*சீதா கல்யாணம்*, *சதி துளசி*, *மோகினி ருக்மாங்கதா,* *கிருஷ்ண ஜராசந்தா* போன்ற படங்களில் தன் தம்பி சித்ரபு நரசிம்ம ராவுக்கு உதவியாக தனது திரைப்பட வாழ்க்கையைத் தொடங்கினார். வேமுரி கக்கையா மற்றும் சிறீரஞ்சனி நடித்த *பக்த மார்கண்டேயா* திரைப்படம் இவர் இயக்குநராக அறிமுகமான படமாகும். அந்தப் படம் இவரை ஒரு இயக்குநராக சிறப்பாக நிலைநிறுத்தியது. தொடர்ந்து *மைராவணா*, *பக்த பிரகலாதா*, *தக்ஷ யக்ஞம்*, *பீஷ்மா* போன்ற பல படங்களை தெலுங்கு மற்றும் தமிழ் மொழிகளில் இயக்கினார். அதே காலகட்டத்தில், தனது நிதிநிலையைப் பெருக்குவதற்காக ஏ.வி.எம். புரொடக்‌சன்சுக்கு ஒரு திரைப்படத்தை இயக்க விரும்பினார். அவர்கள் 1965 ஆம் ஆண்டு முதல் முறையாக ஈஸ்ட்மேன் நிறத்தில் தயாரித்த *பக்த பிரகலாதாவில்* பணிபுரியத் தொடங்கினர். இது 25 ஆண்டுகளுக்கு முன்பு இவர் கருப்பு வெள்ளைப் படமாக உருவாக்கிய படத்தை விட தொழில்நுட்ப ரீதியாக மிகவும் சிறப்பாக இருந்தது. இந்தப் படத்திற்கு டி.வி. நரச ராஜு இணை எழுத்தாளராக இருந்தார். இந்தப் படம் வணிக ரீதியாக வெற்றி பெற்றது.  

## விருதுகள்

; நந்தி விருது  

- நந்தி விருது இரண்டாவது சிறந்த திரைப்படம் (இயக்குநர்) - *பக்த பிரகலாதா*

## திரைப்படவியல்

1. *பக்த மார்க்கண்டேயா (1938)*
1. *மஹிரவணா (1940)*
1. *தட்சயக்ஞம் (1941)*
1. *பக்த பிரகலாதா (1942)*
1. *பக்த கபீர் (1944)*
1. *பீஷ்மா (1944)*
1. *சம்சார நாரதி (1944)*
1. *பிரம்ம ரதம் (1947)*
1. *மதலசா (1948)*
1. *பிரம்ம ரதம் (1949)*
1. *என் தங்கை (1952)*
1. *நா செல்லேலு (1953)*
1. *எதிர்பாராதது (தமிழ், 1954)*
1. *ஆதர்ஷசதி (1956)*
1. *நாக பஞ்சமி (1956/II)*
1. *நகுல சாவிதி (1956)*
1. *பத்தினி தெய்வம் (தமிழ், 1957)*
1. *அன்னையின் ஆணை (தமிழ், 1958)*
1. *மணமாலை (தமிழ், 1958)*
1. *நான் வளர்த்த தங்கை (தமிழ், 1958)*
1. *தெய்வமே துணை (தமிழ், 1959)*
1. *பக்த சபரி (தெலுங்கு, 1960)*
1. *பக்த சபரி (தமிழ், 1960)*
1. *பக்த சபரி (கன்னடம், 1960)*
1. *கிருஷ்ணா குசேலா (1961) (இயக்குநர் மற்றும் தயாரிப்பாளர்)*
1. *டாலிச்சினா அஜ்னா (1961)*
1. *சித்தூர் ராணி பத்மினி (தமிழ், 1963)*
1. *பதிவ்ரதா (1964)*
1. *பக்த பிரகலாதா (தெலுங்கு, 1967)*
# பிரதிபா பிரகலாத்


**பிரதிபா பிரகலாத்** (*Pratibha Prahlad*) (பிறப்பு 1962) ஒரு பரதநாட்டிய நடனக் கலைஞரும், கல்வியாளரும், நடன இயக்குனரும், கலை நிர்வாகியும் மற்றும் எழுத்தாளரும் ஆவார். இவர் புது தில்லி சர்வதேச கலை விழாவின் நிறுவன இயக்குநராக இருந்தார்.  

## சொந்த வாழ்க்கை
பிரதிபா பிரகலாத் ஜனவரி 29, 1962 அன்று இந்தியாவின் மைசூரில் பிறந்தார். தனது சிறுவயதிலேயே நடனத்தின் மீது ஆர்வம் கொண்டிருந்தார். எந்தவொரு முறையான பயிற்சியும் இல்லாமல் தனது நடனப் பயணத்தைத் தொடங்கினார். ஆனால் இவரது பெற்றோர் இவரது திறமையை உணர்ந்து ஊக்குவித்தனர். தனது ஆரம்பகால நடனப் பயிற்சியை யு. எஸ். கிருஷ்ணா ராவ், கலாநிதி நாராயணன் மற்றும் முத்துசாமி பிள்ளை ஆகியோரிடம் பயிற்சியினைப் பெற்றார். வேம்பதி சின்ன சத்யம் என்பவரிடம் குச்சிப்புடியையும் பயின்றார். தனது 20 வயதில் ஓர் தொழில்முறை நடனக் கலைஞராகத் திகழ்ந்தார். பின்னர், இந்தியா முழுவதும் உள்ள மேடைகளிலும், 50க்கும் மேற்பட்ட நாடுகளில் உள்ள விழாக்களிலும் இவர் மேடையேறியுள்ளார்.  

பிரதிபா, மக்கள் செய்தித் தொடர்பியல் துறையில் முதுகலைப் பட்டம் பெற்றவர். மேலும், செய்தித்தாள்களுக்கு கட்டுரைகள் எழுதியுள்ளார். தொலைக்காட்சித் தொடர்களைத் தயாரித்தல், இயக்குதல் மற்றும் நடிப்பு ஆகிய துறைகளிலும் பணியாற்றியுள்ளார். நடனம் மற்றும் அது தொடர்புடைய பாடங்களில் புத்தகங்களையும் எழுதியுள்ளார். பிரதிபாவின் பரதநாட்டியம் பற்றிய புத்தகம் அமேசானில் வெளியான பிறகு 10 ஆண்டுகளாக 2வது சிறந்த விற்பனையாகும் புத்தகமாக இருந்தது. மேலும் இது பல்வேறு முறை மறுபதிப்பு செய்யப்பட்டுள்ளது. பிரதீபா டெட் எக்ஸ் மாநாடுகளில் மிகவும் மதிக்கப்படும் பேச்சாளராக அறியப்படுகிறார். மேலும், கல்வி நிறுவனங்களில் பல நினைவு உரைகளை நிகழ்த்தியுள்ளார்.  

## பங்களிப்புகள்
பிரதிபா பிரகலாத் *பிரசித்தா அறக்கட்டளை* மற்றும் *எல்லைகளுக்கு அப்பால் கலை மன்றம்* என்ற இரண்டையும் நிறுவினார். இவர் பிரசித்தா நடனப் பள்ளியின் கலை இயக்குனர் மற்றும் நடன இயக்குனராக இருந்தார். புது தில்லி சர்வதேச கலை விழாவின் நிறுவனர் இயக்குனரும் ஆவார். இவர் பல அரசாங்க கலாச்சாரக் குழுக்களில் இடம் பெற்றுள்ளார். மேலும் 2010 பொதுநலவாய விளையாட்டுப் போட்டிகளின் தொடக்க மற்றும் நிறைவு விழாக்களை வடிவமைத்த கலாச்சாரக் குழுவின் ஒருங்கிணைப்பாளராகவும் இருந்தார்.  

## விருதுகள்
இந்திய அரசு இவருக்கு 2016 ஆம் ஆண்டு பத்மசிறீ விருதை வழங்கியது. நடனத்திற்கான சங்கீத நாடக அகாதமி விருதையும் (2001) பெற்றுள்ளார். கருநாடக மாநில அரசு விருது (2001), கருநாடகாவின் சங்கீத நிருத்ய அகாடமி விருது (1997) போன்ற பல விருதுகளையும் பெற்றுள்ளார்
# அகாந்தோசெரகசு கிரிகோரி


**அகாந்தோசெரகசு கிரிகோரி** (*Acanthocercus gregorii*) நீலத் தலை மர அகமா, கருப்பு கழுத்து அகமா, தெற்கு மர அகமா அல்லது நீல தொண்டை அகமா என்பது அகாமிடே குடும்பத்தில் உள்ள பல்லி சிற்றினமாகும். இது கென்யாவில் காணப்படும் சிறிய பல்லி ஆகும்.
# தொன் போஸ்கோவின் சலேசிய அருட்சகோதரிகள்



**தொன் போஸ்கோவின் சலேசிய அருட்சகோதரிகள்**, அலுவல் முறைப்படி **கிறிஸ்தவர்களின் கசாய அன்னையின் புதல்வியர்** என்பவர்கள் ( ; சுருக்கமாக **FMA** ) 1872 இல் புனித மரிய தொமனிகா மசரெல்லோவால் தொடங்கப்பட்ட பெண்களுக்கான துறவற சபை ஆகும். தூரினில் இளையோர் கல்விப்பணியில் ஜான் போஸ்கோ மற்றும் அவரது சலேசியர்ளுடன் இணைந்து பணியாற்றுவதற்காக இது நிறுவப்பட்டது.  

## வரலாறு

ஆகஸ்ட் 5, 1872 அன்று, இத்தாலியின் அலெஸாண்ரியாவின் மோர்னேசில், தொன் போஸ்கோ, அக்வியின் ஆயர் மற்றும் பணி. ஜோசப் சியாண்ட்ரா ஆகியோரின் முன்னிலையில் கிறிஸ்தவர்களின் சகாய அன்னையின் புதல்வியரின் நவதுறவு தொடக்கம் மற்றும் முதல் துறவு உறுதி ஏற்ப்பும் நடந்தது. அன்று மேரி மசரெல்லோ சபையின் முதல் தவைவியாக தேர்ந்தெடுக்கப்பட்டார்.  

ஒரு ஆண்டுக்குப்பின் இவர்களின் முதல் உறைவிடப் பள்ளி மற்றும் தொடக்கப் பள்ளி காஸ்டெல்லெட்டோ டி'ஓர்பாவின் கல்வி அதிகாரிகளால் அங்கீகரிக்கப்பட்டது. அக்டோபர் 8, 1874 அன்று, சலேசிய சகோதரிகள் போர்கோ சான் மார்டினோவில் தங்கள் முதல் இல்லத்தினை திறந்தனர். சலேசியர்களின் இளையோர் சங்க அமைப்பினை (Oratory) பெண்களுக்காக இவர்கள் நடத்தினர். இளம் பெண்கள் தன்னிறைவு பெற உதவும் வகையில் அவர்களுக்கு கல்வி கற்பிக்க பட்டறைகளையும் சிறுதொழில் பயிற்சி அரங்குகளையும் நடத்தினர்.  

புனித அன்னாள் சகோதரிகளோடு துறவு வாழ்வுக்கான பயிற்சிகளைப் பெற்றப்பின்னர் ஆகஸ்ட் 28, 1875 அன்று, இவர்கள் தங்களது இறுதி துறவு உறுதிமொழிகளை ஏற்றனர்.  

இத்தாலிக்கு வெளியே இவர்களின் முதல் இல்லம் 1877 ஆம் ஆண்டு பிரான்சின் நைஸில் திறக்கப்பட்டது. அதே ஆண்டு நவம்பர் 9 ஆம் நாள், மசரெல்லோவும் முதல் மறைபரப்பு சகோதரிகளும் திருத்தந்தை ஒன்பதாம் பயஸினை சந்தித்து ஆசி பெற்றனர். ஐந்து நாட்களுக்குப் பிறகு முதல் மறைபரப்பு சகோதரிகள் உருகுவேவுக்குப் புறப்பட்டனர்.  

பல வருட திருத்தம், கலந்துரையாடல் மற்றும் ஆலோசனைகளுக்குப் பிறகு, தொன் போஸ்கோ, டிசம்பர் 8, 1878 அன்று அமலோற்பவ அன்னையின் விழா நாளில், இச்சபையின் சட்டங்களின் முதல் அச்சுப் பதிப்பை இவர்களுக்கு வழங்கினார். பிப்ரவரி 1879 இல் சபையின் தாய் இல்லம் மோர்னேஸிலிருந்து நிஸ்ஸா மான்ஃபெராதோவுக்கு மாற்றப்பட்டது.  

1880 ஆம் ஆண்டு, சலேசிய சகோதரிகள் அர்ஜென்டினாவின் படகோனியாவிற்கு இரண்டாவது மறைபரப்பு பயணத்தைக் தொடங்கினர். 1881 ஆம் ஆண்டு மே 14 அன்று, அன்னை மசரெல்லோ நோய்வாய்ப்பட்டு தமது 44 வயதில் நிஸ்ஸா மான்ஃபெராதோவில் இறந்தார். அவர் இறக்கும் போது இச்சபையில் 26 துறவு இல்லங்களும் 166 சகோதரிகளும் இருந்தனர்.  

## பணி
இவர்களின் பணி இளைஞர்களை மையமாகக் கொண்டது. இங்கிலாந்தின் லிவர்பூலில் உள்ள சகோதரிகள் 1965 ஆம் ஆண்டு மேரி, ஹெல்ப் ஆஃப் கிறிஸ்டியன் உயர்நிலைப் பள்ளியைத் திறந்தனர்.  

2020 ஆம் ஆண்டு கணக்கெடுப்பின் படி, இச்சபை 89 நாடுகளில் 11,535 உறுப்பினர்களைக் கொண்டுள்ளது.
# பிசுமத் ஆர்சனைடு



**பிசுமத் ஆர்சனைடு** (*Bismuth arsenide*) என்பது BiAs என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இதன் α-வடிவமும் β-வடிவமும் கோட்பாட்டு வேதியியல் கணக்கீடுகளில் பதிவாகியுள்ளன.  

## தயாரிப்பு
அறை வெப்பநிலையில் தொலுயீனிலுள்ள திரிசு (மும்மெத்தில்சிலில்) ஆர்சனிக்குடன் பிசுமத் குளோரைடைச் சேர்த்து வினைபுரியச் செய்து மூலம் பிசுமத் ஆர்சனைடு தயாரிக்கப்படுகிறது:  

: BiCl<sub>3</sub> + As[Si(CH<sub>3</sub>)<sub>3</sub>]<sub>3</sub> → BiAs + 3(CH<sub>3</sub>)
# மச்ச நாராயணன் கோயில்



**மச்ச நாராயணன் கோயில்** என்பது தமிழ்நாட்டின் காஞ்சிபுரம் மாவட்டத்தில் உள்ள உத்தண்டி கடற்கரையோரப் பகுதியில் கட்டப்பட்டுள்ள ஒரு வைணவக் கோயில் ஆகும். இக்கோயிலைச் சின்மயா மிசன் அமைப்பினர் கட்டியுள்ளனர். 2015-ஆம் ஆண்டு மே மாதம் 24-ம் திகதி மக்கள் பார்த்து வழிபட பூசைகள் நடைபெற்றன.  

## அமைவிடம்
மச்ச நாராயணன் கோயில் கடல் மட்டத்திலிருந்து சுமார் 17.89 மீ. உயரத்தில், என்ற புவியியல் ஆள்கூறுகள் கொண்ட இடத்தில் அமையப் பெற்றுள்ளது.  

## விபரங்கள்
மச்ச நாராயணன் கோயில் கோபுரம், விமானம், மேற்கூரை, கலசங்கள் என எதுவுமே இல்லாமல் கட்டப்பட்டுள்ளது. மூலவர் மச்ச நாராயணன், உடம்பின் மேல் பாதி மனித உருவம் தாங்கியும், கீழ் பாதி மச்ச (மீன்) உருவம் தாங்கியும் மச்ச அவதாரத்தை நினைவூட்டும் வகையில் நின்ற கோலத்தில் அருள்பாலிக்கிறார். மூலவர் உருவம் 12 அடி உயரத்தில் கிரானைட் கல்லால் உருவாக்கப்பட்டுள்ளது. இங்கு ஒன்பது அடி உயரம் கொண்ட 108 தூண்கள் காணப்படுகின்றன. இவற்றில் விஷ்ணு சஹஸ்ரநாமம், அஷ்டோத்திர சத நாமாவளி ஆகியன பொறிக்கப்பட்டுள்ளன.  

## இதர சன்னிதிகள்
மச்ச நாராயணன் கோயிலில் விஷ்ணு, இலட்சுமி, கிருஷ்ணர், மிருதுஞ்சய சிவன், இராமர், சீதை, இலட்சுமணன், விநாயகர், முருகன், ஆஞ்சநேயர் ஆகியோர் சன்னிதிகளும் காணப்படுகின்றன.
# சோடியம் பிசுமத் தைட்டனேட்டு

**சோடியம் பிசுமத் தைட்டனேட்டு** (*Sodium bismuth titanate*) என்பது சோடியம், பிசுமத், தைட்டானியம் மற்றும் ஆக்சிசன் ஆகிய தனிமங்கள் சேர்ந்து உருவாகும் ஒரு திடமான கனிம சேர்மமாகும். பிசுமத் சோடியம் தைட்டானியம் ஆக்சைடு என்ற பெயராலும் இச்சேர்மம் அழைக்கப்படுகிறது. Na<sub>0.5</sub>Bi<sub>0.5</sub>TiO<sub>3</sub> அல்லது Bi<sub>0.5</sub>Na<sub>0.5</sub>TiO<sub>3</sub> என்ற மூலக்கூற்று வாய்ப்பாட்டால் இது அடையாளப்படுத்தப்படுகிறது. சோடியம் பிசுமத் தைட்டனேட்டு சேர்மம் பெரோவ்சிகைட்டு கட்டமைப்பை ஏற்றுக்கொள்கிறது.  

## தயாரிப்பு
சோடியம் பிசுமத் தைட்டனேட்டு இயற்கையாகத் தோன்றும் ஒரு கனிமம் அல்ல. இந்தச் சேர்மத்தைப் பெறுவதற்கு பல தயாரிப்பு வழிகள் உருவாக்கப்பட்டுள்ளன. சுமார் 850 °செல்சியசு வெப்பநிலையில் Na<sub>2</sub>CO<sub>3</sub>, Bi<sub>2</sub>O<sub>3</sub> மற்றும் TiO<sub>2</sub> ஆகியவற்றை திண்ம நிலை வினைக்கு உட்படுத்துவதன் மூலம் இதை எளிதாகத் தயாரிக்க முடியும்.  

## கட்டமைப்பு
சோடியம் பிசுமத் தைட்டனேட்டு சேர்மத்தின் சரியான அறை-வெப்பநிலை படிக அமைப்பு பல ஆண்டுகளாக விவாதத்திற்குரிய பொருளாக இருந்து வருகிறது. 1960 ஆம் ஆண்டுகளில் எக்சு-கதிர் விளிம்பு விளைவைப் பயன்படுத்தி மேற்கொள்ளப்பட்ட ஆரம்பகால ஆய்வுகள், Na<sub>0.5</sub>Bi<sub>0.5</sub>TiO<sub>3</sub> சேர்மம் ஒரு போலி-கனசதுரம் அல்லது ஒரு செஞ்சாய்சதுர படிக அமைப்பை ஏற்பதாகப் பரிந்துரைத்தன. 2010 ஆம் ஆண்டில், உயர் தெளிவுத்திறன் கொண்ட ஒற்றை-படிக எக்சு-கதிர் விளிம்பு தரவை அடிப்படையாகக் கொண்டு ஒற்றைச்சரிவச்சுப் படிக அமைப்பு (இடக்குழு Cc) என் முன்மொழியப்பட்டது. வெப்பப்படுத்தினால் Na<sub>0.5</sub>Bi<sub>0.5</sub>TiO<sub>3</sub> 533 ± 5 கெல்வின் வெப்பநிலையில் ஒரு நாற்கோண கட்டமைப்பாகவும் (இடக்குழு P4bm) 793 ± 5 கெல்வின் வெப்பநிலையில் கனசதுர கட்டமைப்பாகவும் (இடக்குழு Pm3m) மாறுகிறது.  

## இயற்பியல் பண்புகள்
இது ஒரு மின் மீள்திரிபு கொண்ட இரும்பு மின்சாரப் பொருளாகும். இதன் ஒளியியல் ஆற்றல் இடைவெளி 3.0–3.5 எலக்ட்ரான் வோல்ட்டாக இருப்பதாகக் கூறப்படுகிறது.  

## பயன்பாடுகள்
உருவவியல் கட்ட எல்லைகளைப் பெற BaTiO<sub>3</sub>, Bi0.5K0.5TiO<sub>3</sub> உள்ளிட்ட நாற்கோண இரும்பு மின்சார பெரோவ்சிஸ்கைட்டுகளுடன் பல்வேறு திடக் கரைசல்களைச் சேர்த்து உருவாக்கி சோடியம் பிசுமத் தைட்டனேட்டு சேர்மத்தின் அழுத்தமின் பண்புகள் மேம்படுத்தப்படுகின்றன. சோடியம் பிசுமத் தைட்டனேட்டு அடிப்படையிலான திடக் கரைசல்களில் புலத்தால் தூண்டப்பட்ட கட்ட மாற்றத்தால் உருவாக்கப்படும் அசாதாரணமான பெரிய திரிபு, ஆராய்ச்சியாளர்களை செயல்தூண்டி பயன்பாடுகளுக்கு ஈய சிர்கோனேட்டு தைட்டனேட்டுக்கு மாற்றாக இதன் திறனை ஆராயத் தூண்டியது.
# அறிஞர்கள் அவையம்

**அறிஞர்கள் அவையம்** என்பது, சென்னையிலுள்ள உலகத் தமிழாராய்ச்சி நிறுவனத்தின் ஒருங்கிணைப்பில் தொடங்கப்பட்டிருக்கும் தமிழ் மொழி மேம்பாட்டிற்கான புதிய திட்டமாகும். உலகத் தமிழாராய்ச்சி நிறுவனத்தில் ‘அறிஞர்களின் அவையம்’ என்ற பெயரில் துறை சார்ந்த வல்லுநர்களின் கலந்தாய்வுக் கூட்டம் திங்கள்தோறும் நடத்தப்படும் என்று 2025 ஆம் ஆண்டு ஏப்ரல் மாதம் நடைபெற்ற, தமிழகச் சட்டப்பேரவையில் தமிழ் வளர்ச்சி மற்றும் செய்தித்துறை மானிய கோரிக்கையின் போது அறிவிக்கப்பட்டிருந்தது.  

உலகத் தமிழாராய்ச்சி நிறுவனத்தின் தலைவர் ஆர். பாலகிருஷ்ணன் இ.ஆ.ப., தலைமையிலான குழுவினர் இதற்கான பணிகளைச் செய்து வருகின்றனர். அறிஞர்கள் அவையத்தின் வழியாக, திங்கள்தோறும் நிகழ்த்தப்பெற வேண்டிய முதன்மைப் பொருண்மைகளாக 1. இலக்கியவியல், 2. இலக்கணவியல், 3. அகராதியியல், 4. திருக்குறள், 5. மொழியியல், 6. மானிடவியல் - பண்பாட்டியல், 7. தொல்லியல் - நாணயவியல் - குறியீட்டியல், 8. சமூகவியல் - வரலாற்றியல், 9. நாட்டுப்புறவியல், 10. சுவடியியல்-கல்வெட்டியல்-பதிப்பியல், 11. ஒப்பிலக்கியவியல் - திறனாய்வியல் - ஆய்வியல் அணுகுமுறைகள், 12. பயன்பாட்டுத் தமிழியல் ஆகியவை 12 மாதங்களுக்கு வரையறுக்கப்பட்டுள்ளன. இவற்றில் தேவைக்கேற்ப மாற்றங்கள் இருக்கலாம்.  

அறிஞர்கள் அவையத்தின் தொடக்கவிழா மற்றும் வல்லுநர்களின் முதல் கூட்டம், ‘தமிழ் அகராதியியல்’ எனும் பொருண்மையில் நடத்தப்பெற்றது. இக்கூட்டத்தில் 13 வல்லுநர்கள் பங்கேற்றனர். தமிழ் வளர்ச்சி மற்றும் செய்தித்துறை அமைச்சர் மு. பெ. சாமிநாதன் இத்திட்டத்தினைத் தொடங்கி வைத்தார்.  

இந்தத் திட்டத்தின் வழியாக, இன்றையத் தொழில்நுட்ப வளர்ச்சிக்கேற்ப தமிழ் மொழி மற்றும் அதன் சிறப்புகளை அனைத்துத் துறைகளிலும் உலக அளவில் கொண்டு செல்லும் வகையில், வல்லுநர்களின் கருத்துகளைப் பெற்று, அதனைத் திட்டங்களாக நிறைவேற்ற உலக தமிழாராய்ச்சி நிறுவனத்தில் ஒவ்வொரு மாதமும் கலந்தாய்வு கூட்டம் நடத்தப்பெறும். ஒவ்வொரு மாதமும் நடைபெறும் வல்லுநர் கூட்டத்தின் முடிவிலும், எடுக்கப் பெற்ற செயல் திட்டங்களை நடைமுறைப்படுத்துவதற்காக, வழிகாட்டும் குழுக்கள் அமைக்கப்படும். அந்தக் குழுவின் வழிகாட்டுதல்களுடன், வளர்ந்து வரும் செயற்கை நுண்ணறிவுத் தொழில்நுட்பத்தில் தமிழ் மொழியை அடுத்த கட்டத்துக்குக் கொண்டு செல்வது குறித்து ஆராயப்படும்.  

தமிழ் மொழியில் பல்வேறு துறைகள் சார்ந்து இதுவரை நிகழ்ந்தவை குறித்தும், இனி நிகழ வேண்டியவை குறித்தும் துறை சார்ந்த அறிஞர்களின் கருத்துகளைக் கேட்டு, அதனைச் சிறந்த முறையில் செயல்படுத்த இத்திட்டம் உதவும். இத்திட்டம் தொடங்கப்பெற்றதற்கு, தமிழ்நாடு முதலமைச்சர் மு.க.ஸ்டாலின் சமூக வலைத்தளம் வழியாக வாழ்த்துச் செய்தியைப் பதிவு செய்திருக்கிறார்.  

## விக்கிப்பீடியா மற்றும் விக்கிப்பீடியா சகோதரத் திட்டங்களில் தமிழ்

அறிஞர்கள் அவையத்தின் ‘பயன்பாட்டுத் தமிழியல்’ எனும் பொருண்மையிலான வல்லுநர் கூட்டத்தில், வணிக நோக்கமின்றி செயல்பட்டு வரும் விக்கிப்பீடியா மற்றும் விக்கிப்பீடியா சகோதரத் திட்டங்களில் தமிழ் குறித்த கருத்துரை வழங்க வாய்ப்பு வழங்கப்பட்டது.
# தொண்டை மடிப்பு


**தொண்டை மடிப்பு** (*Gular fold*) என்பது பல்லிகள் உள்ளிட்டப் பல ஊர்வனவற்றின் உடலின் ஒரு அம்சம் ஆகும். இது தொண்டையின் அடிப்பகுதியில் காணப்படும் ஒரு சிறுமணி போன்ற மடிப்பாகும். கழுத்தின் குறுக்கே ஒரு குறுக்கு மடிப்பு அல்லது சவ்வாக உள்ளது. இது முன்கால்களுக்கு முன்பகுதியில் அமைந்துள்ளது. இது ஊர்வனவற்றினை வகைப்படுத்தும் ஒரு பண்பாகக் கருதப்படுகிறது.
# மகா கூட்டணி (பீகார்)



**மகா கூட்டணி** (**எம்ஜிஎம் )** (Mahagathbandhan (Bihar) அல்லது **மகா பந்தன் என்பது** இந்தியாவின் கிழக்கு மாநிலமான பீகாரில் உள்ள அரசியல் கட்சிகளின் கூட்டணியாகும், இது 2015 பீகாரில் நடந்த சட்டப்பேரவை தேர்தலுக்கு முன்னதாக உருவாக்கப்பட்டது. இந்த கூட்டணியில் ராஷ்டிரிய ஜனதா தளம், இந்திய தேசிய காங்கிரஸ், இந்தியப் பொதுவுடமைக் கட்சி (மார்க்சியம்-லெனினியம்) விடுதலை மற்றும் இந்தியப் பொதுவுடமைக் கட்சி (மார்க்சிஸ்ட்) உள்ளிட்ட இடதுசாரி கட்சிகள் இடம்பெற்றன.
# அ. சின்னதுரை


**அ. சின்னதுரை** (*A. Chinnadurai*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் விழுப்புரம் மாவட்டம் சிறுதலைப்பூண்டி கிராமத்தினைச் சேர்ந்தவர். செஞ்சி உயர்நிலைப் பள்ளியில் பள்ளிப் படிப்பினை பயின்றுள்ளார். இதன் பின்னர் சின்னதுரை, வாணியம்பாடி இசுலாமியக் கல்லூரியில் வணிகவியலில் இளநிலைப் படிப்பினையும், சென்னை சட்டக் கல்லூரியில் இளங்கலைச் சட்டப் படிப்பினையும் முடித்தார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் மேல்மலையனூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# தெலூரைடு



**தெலூரைடு** (*Telluride*) என்பது Te<sup>2−</sup> என்ற எதிர்மின் அயனியும் இதன் வழிப்பெறுதிகளும் ஆகும். இது மற்ற சால்கோசனைடு எதிர்மின் அயனிகளான இலேசான O<sup>2−</sup>, S<sup>2−</sup> மற்றும் Se<sup>2−</sup> மற்றும் கனமான Po<sup>2−</sup> ஆகியவற்றுடன் ஒத்திருக்கிறது.  

கொள்கையளவில், Te<sup>2−</sup> தெலூரியத்தின் இரண்டு-e<sup>−</sup> குறைப்பால் உருவாகிறது. இதன் குறைப்பு மின்னழுத்த ஆற்றல் −1.14 வோல்ட்டு ஆகும்.  

:Te(s) + 2 e<sup>−</sup> ↔ Te<sup>2−</sup>  

தெலூரைடு ஈரெதிர்மின் அயனியின் கரைசல்கள் எதுவும் பதிவாகவில்லை என்றாலும், பைதெலூரைடின் (TeH<sup>−</sup>) கரையக்கூடிய உப்புகள் அறியப்படுகின்றன.  

## கரிமத் தெலூரைடுகள்
தெலூரைடுகள் Te<sup>2−</sup> அயனியிலிருந்து முறையாகப் பெறப்பட்ட கரிமத்தெலூரியம் சேர்மங்களின் ஒரு குழுவையும் விவரிக்கின்றன. தெலூரைடு உப்புகளின் மெத்திலேற்ற வினையின் விளைவாக உருவாகும் இருமெத்தில் தெலூரைடு ஓர் எடுத்துக்காட்டு உறுப்பினர் ஆகும்:  

:2 CH<sub>3</sub>I + Na<sub>2</sub>Te → (CH<sub>3</sub>)<sub>2</sub>Te + 2 NaI  

தெலூரியம் உட்கொள்ளப்படும்போது உடலில் இருமெத்தில் தெலூரைடு உருவாகிறது. இத்தகைய சேர்மங்கள் பெரும்பாலும் தெல்லூரோயீத்தர்கள் என்று அழைக்கப்படுகின்றன. ஏனெனில் இவை கட்டமைப்பு ரீதியாக ஆக்சிசனை மாற்றும் தெலூரிய ஈதர்களுடன் தொடர்புடையவையாக உள்ளன. இருப்பினும் C–Te பிணைப்பின் நீளம் C–O பிணைப்பை விட மிக நீளமானது. C–Te–C கோணங்கள் 90 பாகைக்கு அருகில் இருக்கும்.  

## கனிமத் தெலூரைடுகள்
பல உலோகத் தெலூரைடுகள் அறியப்படுகின்றன. அவற்றில் சில தெலூரைடு தாதுக்களாக உள்ளன. . இவற்றில் கலவெரைட்டு மற்றும் கிரென்னரைட்டு (AuTe2) போன்ற இயற்கை தங்க தெலூரைடுகளும் சில்வனைட்டு கனிமமும் (AgAuTe<sub>4</sub>) அடங்கும். இவை தங்கத்தின் சிறிய தாதுக்கள் என்றாலும் தங்கத்தின் முக்கிய இயற்கையாகத் தோன்றும் சேர்மங்களாகும். பிசுமத்தைட்டு மால்டோனைட்டு (Au<sub>2</sub>Bi) மற்றும் ஆண்டிமோனைடு ஆரோசிடைபைட்டு (AuSb<sub>2</sub>) போன்ற தங்கத்தின் வேறு சில இயற்கை சேர்மங்களும் அறியப்படுகின்றன. இத்தகைய பொருட்களில் பிணைப்பு பெரும்பாலும் சகப்பிணைப்பு என்றாலும், அவை Te<sup>2−</sup> அயனியின் உப்புகள் என்று சாதாரணமாக விவரிக்கப்படுகின்றன. இந்த அணுகுமுறையைப் பயன்படுத்தி, Ag<sub>2</sub>Te சேர்மம் Ag<sup>+</sup> மற்றும் Te<sup>2−</sup> அயனிகளிலிருந்து பெறப்படுகிறது. சங்கிலிகளுடன் இணைந்த Te எதிர்மின்னயனிகள் பாலி தெலூரைடுகளின் வடிவத்தில் அறியப்படுகின்றன. இவை தெலூரைடு ஈரெதிர்மின் அயனியை தனிம Te உலோகத்துடன் வினைபுரிவதன் மூலம் உருவாகின்றன:  

:Te<sup>2-</sup> + n Te → Te<sub>n+1</sub><sup>2-</sup>  

## பயன்பாடுகள்
காட்மியம் தெலூரைடின் ஒளிமின்னழுத்தப் பயன்பாட்டைத் தவிர தெலுரைடுகளுக்கு பெரிய அளவிலான பயன்பாடுகள் எதுவும் இல்லை. பிசுமத் தெலூரைடு மற்றும் ஈயத் தெலூரைடு இரண்டும் விதிவிலக்கான வெப்ப மின் பொருட்களாகும். இந்த வெப்ப மின் பொருட்களில் சில வணிகமயமாக்கப்பட்டுள்ளன.
# ந. சிவஞானம்


**ந. சிவஞானம்** (*N. Sivagnanam*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் தஞ்சாவூர் மாவட்டம் ஒரத்தநாடு பகுதியினைச் சேர்ந்தவர். ஒரத்தநாடு மாவட்ட கழக உயர்நிலைப் பள்ளியில் கல்வி பயின்றுள்ளார். தஞ்சாவூர் மன்னர் சரபோஜி அரசுக் கல்லூரியில் கல்லூரிக் கல்வியினை முடித்துள்ளார். இந்திய தேசிய காங்கிரசு கட்சியினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் திருவோணம் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# செ. சிவசாமி (இபொக)


**செ. சிவசாமி** (*Sivasamy, S.*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் இராமநாதபுரம் மாவட்டம் பரமக்குடி நகரைச் சேர்ந்தவர். மதுரை, தூய மரியன்னை உயர்நிலைப் பள்ளியில் பள்ளிக்கல்வியினை பயின்றுள்ளார். மதுரை அமெரிக்கன் கல்லூரியில் கல்லூரிக் கல்வியினை முடித்துள்ளார். இந்திய பொதுவுடமைக் கட்சி அரசியல்வாதியான இவர், 1977, 1980ஆம் ஆண்டுகளில் தமிழ்நாடு சட்டமன்றத்திற்கு நடைபெற்ற தேர்தலில் இளையான்குடி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# வனேடியம் இருதெலூரைடு



**வனேடியம் இருதெலூரைடு** (*Vanadium ditelluride*) என்பது VTe<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். வனேடியம் டைதெலூரைடு என்ற பெயராலும் இது அழைக்கப்படுகிறது. இச்சேர்மம் நீரில் கரையாது. சாம்பல்-கருப்பு நிறத்தில் திண்மப் பொருளாகக் காணப்படுகிறது. வனேடியம் இருதெலூரைடு சேர்மத்திற்கு எந்த பயன்பாடுகளும் இல்லை. ஆனால் நெருங்கிய தொடர்புடைய அடுக்கு இருசால்கோசனைடுகள் அதிக ஆராய்ச்சிக்கு உட்படுகின்றன. இச்சேர்மம் நன்கு ஆய்வு செய்யப்பட்ட வனேடியம் தெலூரைடு ஆகும்.  

## தயாரிப்பு
1000 ° செல்சியசு வெப்பநிலையில் தனிமங்கள் இரண்டையும் சேற்த்து வினைபுரியச் செய்து வனேடியம் இருதெலூரைடைத் தயாரிக்க முடியும். இந்த வினையை உருகிய உப்பிலும் நிகழ்த்த முடியும். எக்சு-கதிர் படிகவியல் ஆய்வின்படி இது காட்மியம் ஐதராக்சைடு பொதி நோக்குருவில் அடுக்கு அமைப்பைக் கொண்டுள்ளது.  

## பிற தெலூரைடுகள்
வனேடியம் மோனோ தெலூரைடு (VTe) சேர்மமும் அறியப்படுகிறது. (பதிவேடு எண் 29888-22-0). இது ஒரு விகிதவியலுக்கு ஒவ்வா சேர்மம் (இருதெலூரைடு போலவே) ஆகும். NiAs நோக்குருவில் வனேடியம் மோனோ தெலூரைடு படிகமாகிறது.
# சி. சபாபதி


**சி. சபாபதி** (*C. Sabapathy*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் தருமபுரி மாவட்டம் அரூர் பகுதியினைச் சேர்ந்தவர். அரூர் அரசு உயர்நிலைப் பள்ளியில் 8ஆம் வகுப்பு வரை கல்வி பயின்றுள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் அரூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# பிரமோத் குமார் சின்கா



**பிரமோத் குமார் சின்கா** {Pramod Kumar Sinha))(பிரமோத் குமார சின்கா குசுவாகா) என்பவர் பீகாரைச் சேர்ந்த ஓர் இந்திய அரசியல்வாதி மற்றும் பீகார் சட்டமன்ற உறுப்பினர் ஆவார். 2020 பீகார் சட்டப்பேரவைத் தேர்தலில் பாஜக சின்னத்தில் ரக்சவுல் சட்டமன்றத் தொகுதியில் சின்கா வெற்றி பெற்றார்.  
## அரசியல் வாழ்க்கை
சின்கா ஐக்கிய ஜனதா தளத்தின் உறுப்பினராக இருந்தார், 2020 பீகார் சட்டமன்றத் தேர்தலுக்கு முன்பு, அவர் பாரதிய ஜனதா கட்சியில் சேர்ந்தார். பாரதிய ஜனதா கட்சியில் இணைவதற்கு முன்பு சின்கா ஐக்கிய ஜனதா தளத்தின் மாவட்டத் தலைவராகப் பணியாற்றி வந்தார். பாஜகவில் உறுப்பினராகப் பொறுப்பேற்ற பிறகு, அவர் 2020 சட்டமன்றத் தேர்தலுக்கு ரக்சவுல் சட்டமன்றத் தொகுதியில் வேட்பாளராக நிறுத்தப்பட்டார், அப்போது இருந்த சட்டமன்ற உறுப்பினர் அஜய் சிங்கிற்கு மாற்றாக சின்கா நிறுத்தப்பட்டார். சின்காவின் வேட்புமனுவுக்கு எதிர்ப்பு தெரிவித்து, அஜய் சிங்கின் ஆதரவாளர்களால் போராட்டங்களில் ஈடுபட்டனர்; சின்காவுக்கு ஆதரவாக அஜயின் வேட்புமனுவை நிராகரிப்பது குறித்த பாஜக தலைமையின் முடிவை அஜய்யின் ஆதரவாளர்கள் எதிர்த்தனர். 2022 ஆம் ஆண்டு சின்காவின் பதவிக் காலத்தில் ரக்சௌலில் ஒரு உணவு ஆய்வகம் நிறுவப்பட்டது.
# தெலூரிக்கு வெள்ளி



**தெலூரிக்கு வெள்ளி** (*Telluric silver*) என்பது ஒரு வழக்கற்றுப் போன பெயராகும். சேகரிப்பாளர்கள் மற்றும் கனிம வர்த்தகர்கள், சுரங்கத் தொழிலாளர்கள், புவியியலாளர்கள் மற்றும் பிற பயன்பாட்டுத் தொழில்களின் பிரதிநிதிகள் இதை வெள்ளியின் தெலூரைடு தாது என்கின்றனர். மேலும் இதை ஒத்த உட்கூறுகள் கொண்ட கலவையின் வேதியியல் சேர்மமாகவும் கருதுகின்றனர். தெலூரிக் வெள்ளி பின்வருவனவற்றையும் குறிக்கலாம்:  

## கனிமவியல்
- தெலூரிக்கு வெள்ளி அல்லது தெலூரிக்கு வெள்ளி கிளான்சு - எசைட்டு கனிமம், ஓர் அரிய தாது கனிமமான வெள்ளி தெலூரைடு. மேற்கு அல்தாயின் சுரங்கங்களில் 1829 ஆம் ஆண்டில் கண்டுபிடிக்கப்பட்டு விவரிக்கப்பட்டது.

- தெலூரிக்கு வெள்ளி அல்லது தெலூரிக்கு வெள்ளி-தங்கக் கிளான்சு- பெட்சைட்டு, எசைட்டு கனிமத்திற்கு நெருக்கமான ஓர் அரிய தாது கனிமமாகும். வெள்ளி மற்றும் தங்கத்தின் கலவையான தெலூரைடும் ஆகும்.

- தெலூரிக்கு வெள்ளி (அரிதானது) அல்லது தெலூரிக் வெள்ளி கிளான்சு - சில்வனைட்டு ,தங்கம் மற்றும் வெள்ளி தெலூரைடு கலந்த ஓர் அரிய தாது கனிமம். முதன்முதலில் டிரான்சில்வேனியாவில் கண்டுபிடிக்கப்பட்டு விவரிக்கப்பட்டது. மேலும் கண்டுபிடிக்கப்பட்ட இடத்தின் பெயரிடப்பட்டது

- தெலூரிக்கு வெள்ளி (அரிதானது) அல்லது தெலூரிக்கு வெள்ளி பிளெண்டு- எம்பிரெசைட்டு, ஓர் அரிய தாது கனிமம். இந்த கலவையில் வெள்ளி தெலூரைடும் உள்ளது. 1914 ஆம் ஆண்டு கொலராடோவின் எம்பிரசு இயோசபின் சுரங்கத்தில் கண்டுபிடிக்கப்பட்டு விவரிக்கப்பட்டது.

- தெலூரிக்கு வெள்ளி (அரிதானது) - சுடூயட்சைட்டு, அரிய தாது கனிமமான இதில் வெள்ளி தெலூரைடும் உள்ளது. 1951 ஆம் ஆண்டு சாகாரம்பே சுரங்கத்திலிருந்து (ருமேனியா) ஓர் அருங்காட்சியக கனிம மாதிரியைப் பயன்படுத்தி கண்டுபிடிக்கப்பட்டு விவரிக்கப்பட்டது.

## படக்காட்சியகம்

## வேதியியலில்
- தெலூரிக்கு வெள்ளி - வெள்ளி தெலூரைடு, வெள்ளி மற்றும் தெலூரியத்தின் இருபடி கனிமக் கலவை. AgTe என்ற மூலக்கூற்று வாய்ப்பாட்டுடன் கூடிய வெளிர் பழுப்பு நிறப் படிகங்கள், - நிபந்தனையுடன் எம்பிரெசைட்டு கனிமத்துடன் ஒத்திருக்கிறது.

- தெலூரிக்கு வெள்ளி - வெள்ளி தெலூரைடு, வெள்ளி மற்றும் தெலூரியத்தின் இருபடி கனிமக் கலவை, Ag2Te என்ற மூலக்கூற்று வாய்ப்பாட்டுடன் கூடிய சாம்பல் அல்லது கருப்பு படிகங்கள், - நிபந்தனையுடன் எசைட்டு கனிமத்துடன் ஒத்திருக்கிறது.

- தெலூரிக்கு வெள்ளி - பெண்டாவெள்ளி டிரைதெலூரைடு, வெள்ளி மற்றும் தெலூரியத்தின் இருபடி கனிமக் கலவை, Ag<sub>5</sub>Te<sub>3</sub> என்ற மூலக்கூற்று வாய்ப்பாட்டுடன் கூடிய கருமையான படிகங்கள், - நிபந்தனையுடன் கனிம சுடூயட்சைட்டுடன் ஒத்திருக்கிறது.
# சூரை மீன்பிடி துறைமுகம்



**சூரை மீன்பிடி துறைமுகம்** என்பது தமிழ்நாடு மாநிலத்தில் சென்னை மாவட்டத்தின் திருவொற்றியூர் பகுதியில் அமைந்துள்ள சூரை மீன்களுக்கான ஒரு மீன்பிடி துறைமுகம் ஆகும்.  
## அமைவிடம்
சூரை மீன்பிடி துறைமுகமானது, கடல் மட்டத்திலிருந்து சுமார் 27.82 மீ. உயரத்தில், என்ற புவியியல் ஆள்கூறுகள் கொண்ட திருவொற்றியூர் பகுதியில் அமையப் பெற்றுள்ளது.  

## விவரங்கள்
இத்துறைமுகம் சுமார் ரூ.272.70 கோடி மதிப்பீட்டில் கட்டி முடிக்கப்பட்டது. இத்துறைமுகமானது, இந்தியாவிலேயே சூரை மீன்களுக்காக நிறுவப்பட்ட முதல் துறைமுகம் ஆகும். இத்துறைமுகம் 68 ஏக்கர் பரப்பில் அமைந்துள்ளது. ஆழ்கடலில் இருந்து மீனவர்கள் பிடித்து வருகின்ற சுகாதாரமான சூரை மீன்களை, வெளிநாடுகளுக்கு மீன்களின் தரம் குறையாமல் ஏற்றுமதி செய்ய, இத்துறைமுகம் உதவுகிறது.
# அலுமினியம் தெலூரைடு



**அலுமினியம் தெலூரைடு** (*Aluminium telluride*) என்பது Al<sub>2</sub>Te<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். அலுமினியமும் தெலூரியமும் சேர்ந்து இச்சேர்மம் உருவாகிறது.  

## தயாரிப்பு
1,000 °செல்சியசு வெப்பநிலையில் (1,270 கெல்வின்; 1,830 °பாரங்கீட்டு) அலுமினியம் உலோகத்தை தனிம தெலூரியத்துடன் நேரடியாகச் சேர்த்து இணைப்பதன் மூலம் அலுமினியம் தெலூரைடு சேர்மத்தை தயாரிக்கலாம்.  

## பண்புகள்
அலுமினியம் தெலூரைடு அடர் சாம்பல் முதல் கருப்பு நிறத்தில் ஈரப்பதமான காற்றில் சிதைவடையும்.  

தூய வடிவத்தில், அலுமினியம் தெலூரைடு குறைந்தது இரண்டு கட்டங்களில் தோன்றுகிறது. ஆரஞ்சு-சிவப்பு குறைந்த வெப்பநிலை (α) மாற்றம் 720 °செல்சியசு (993 கெல்வின்; 1,328 °பாரங்கீட்டு) வெப்பநிலையில் மஞ்சள் உயர் வெப்பநிலை (β) வடிவமாக மாறுகிறது. β- வடிவத்திலிருந்து α-Al2Te3 வடிவத்திற்கு மாறுதல், இது வேறுபட்ட வெப்ப பகுப்பாய்வு மூலம் கவனிக்க முடியாத அளவுக்கு ஒரு சிறிய என்தால்பி மாற்றத்துடன் தொடர்புடையதாக உள்ளது. மாற்றப் புள்ளிக்குக் கீழே நீடித்த காய்ச்சிக்குளிரவைத்தல் செய்த பிறகு நடைபெறுகிறது. α வடிவம் ஒற்றைச்சரிவு படிக அமைப்பில் a = 13.885 Å, b = 7.189 Å, c = 4.246 Å, p = 90.21° ஆகிய அணிக்கோவை அளவுருக்களுடன் கூடுதல் மேல்கட்டமைப்புடன் படிகமாகிறது. β வடிவம் P21/c என்ற இடக்குழுவுடன் a = 7.181(1) Å, b = 12.848(3) Å, c = 14.167(3) Å, மற்றும் b= 90.04(2)° என்ற அணிக்கோவை அளவுருக்களுடன் கூடிய ஒற்றைச்சரிவு படிக அமைப்பில் படிகமாகிறது. இந்த வடிவம் ஒரு தனி கட்டமைப்பு வகையைக் குறிக்கிறது. தெலூரியம் அணுக்கள் (001) தளத்திற்கு இணையாக ஓர் அறுகோண அடர்த்தியான பொதியை உருவாக்குகின்றன; நான்முகி காலியிடங்களில் மூன்றில் ஒரு பங்கு அலுமினியம் அணுக்களால் ஆக்கிரமிக்கப்பட்டுள்ளன. இதன் மூலம் நான்முகி காலியிடங்கள் ஓர் அடுக்கு அமைப்பு உருவாகும் வகையில் ஆக்கிரமிக்கின்றன. சில ஆதாரங்கள் குறைபாடுள்ள வூர்ட்சைட் வகையின் மற்றொரு வடிவத்தையும் தெரிவிக்கின்றன.  

## பயன்கள்
அலுமினியம் தெலூரைடு குறைக்கடத்தித் தொழிலில் பயன்படுத்தப்படுகிறது.  

: Al<sub>2</sub>Te<sub>3</sub> + 6 HCl -> 3 H<sub>2</sub>Te + 2 AlCl<sub>3</sub>
# பரமசிவன் பாத்திமா



**பரமசிவன் பாத்திமா** (*Paramasivan Fathima*) இசக்கி கார்வண்ணன் இலட்சுமி கிரியேஷன்சு நிறுவனத்தின் பேரில் எழுதி, இயக்கி, தயாரித்து வெளியிட இருக்கும் தமிழ் திரைப்படம் ஆகும். இத்திரைப்படத்தில் எம். எசு.பாசுகர், மனோஜ் குமார், சிறீரஞ்சனி, அதிரா, அருள்தாஸ், கூல் சுரேஷ், காதல் சுகுமார்,<nowiki/>உள்ளிட்டப் பலர் துணை வேடங்களில் நடிக்க விமலும் சாயாதேவியும் முக்கிய வேடங்களில் நடித்துள்ளனர்.  

*பரமசிவன் பாத்திமா* ஜூன் 6, 2025 அன்று திரையரங்குகளில் வெளியானது.  

## நடிகர்கள்

- விமல்
- சாயாதேவி
- எம்.எஸ். பாஸ்கர்
- மனோஜ் குமார்
- ஸ்ரீரஞ்சனி
- அதிரா
- அருள்தாஸ்
- அருமை சுரேஷ்
- காதல் சுகுமார்
- வீரசமர்

## தயாரிப்பு
நவம்பர் 30, 2024 அன்று, விமல் தனது 34வது படமான *பரமசிவன் பாத்திமாவை* சுவர் விளம்பர பதாகையினை வெளியிட்டு அறிவித்தார். *தமிழ் குடிமகன்* (2023) திரைப்படத்தை இயக்கிய இசக்கி கார்வண்ணன் இத்திரைப்படத்தினை எழுதி, இயக்கி, தயாரிக்கின்றார். இந்தப் படத்தை கார்வண்ணன் தனது லட்சுமி கிரியேஷன்சு நிறுவனத்தின் கீழ் தயாரித்துள்ளார். சாயாதேவி கதாநாயகியாக நடிக்க, எம். எசு. பாசுகர், மனோஜ் குமார், சிறீரஞ்சனி, அதிரா, அருள்தாஸ், கூல் சுரேஷ், காதல் சுகுமார், வீரசமர் உள்ளிட்டப் பலர் துணை வேடங்களில் நடித்துள்ளனர். திரைபப்டத்தின் ஒளிப்பதிவாளராக மைனா சுகுமாரும், இசையமைப்பாளராகத் தீபன் சக்ரவர்த்தியும் படத்தொகுப்பாளராக புவனும் பணியாற்றுகின்றனர். இந்த படத்தின் குறுப்படக் காட்சியினை மார்ச் 14, 2025 அன்று நாம் தமிழர் கட்சித் தலைவர் சீமானும் தமிழக பாஜகவின் முன்னாள் மாநிலத் தலைவர் கே. அண்ணாமலையும் வெளியிட்டனர்.  

## இசை

இந்தப் படத்திற்கு தீபன் சக்ரவர்த்தி இசையமைத்துள்ளார். இப்படத்தின் தனிப்பாடலான "நா மல்லி" 9 மே 2025 அன்று வெளியிடப்பட்டது. வெளியீட்டுக்கு முந்தைய இசை வெளியீட்டு விழா நிகழ்வு 26 மே 2025 அன்று சென்னையில் நடைபெற்றது. இதைத் தொடர்ந்து மீதமுள்ள 4 பாடல்களைக் கொண்ட முழு ஒலித் தொகுப்பு வெளியிடப்பட்டது.  

## வெளியீடு
*பரமசிவன் பாத்திமா* திரைப்படத்தினை சூன் 6, 2025 அன்று திரையரங்குகளில் வெளியானது.  

## விமர்சனம்
தினத்தந்தி வலைதளத்தில் வந்த விமர்சனத்தில் "பிரச்சினைக்குரிய கதைக்களத்தில் படத்தை இயக்கி, மதரீதியான பாகுபாடுகள் இன்னும் இருக்கத்தான் செய்கிறது என்ற கருத்தை சமரசமின்றி சொல்லி தீர்த்துள்ளார், இயக்குனர் இசக்கி கார்வண்ணன். பரமசிவன் பாத்திமா - சர்ச்சை நிச்சயம்" என்று எழுதினர்.
# இசக்கி கார்வண்ணன்

**இசக்கி கார்வண்ணன்** (*Esakki Karvannan*) என்பவர் இந்திய திரைப்பட இயக்குநர் ஆவார். இவர் தமிழ் மொழி படங்களை இயக்கியுள்ளார். இவர் காதல் திரைப்டமான *பகரி* (2016) மூலம் புகழ் பெற்றார். மேலும் *பெட்டிக்கடை* (2019) *தமிழ்க்குடிமகன்* (2023) உள்ளிட்ட திரைப்படங்களையும் தயாரித்துள்ளார்.  

## திரைத்துறையில்
இசக்கி கார்வண்ணன் இயக்குநராக அறிமுகமான திரைப்படம் *பகிரி* (2016). இது தமிழ்நாட்டில் விவசாயிகளின் அவல நிலையைப் பற்றிப் பேசிய படம். படத்தின் தலைப்பு வாட்சப்பிற்கான ஒலிபெயர்ப்பு மொழிபெயர்ப்பாகும். இது கதைக்களத்தின் குறிப்பிடத்தக்க பகுதியாக அமைந்தது. இந்தப் படம் கலவையான விமர்சனங்களைப் பெற்றது. *தி டைம்ஸ் ஆஃப் இந்தியா* இந்தத் திரைப்படத்திற்கு ஐந்து நட்சத்திரங்களுக்கு இரண்டு மதிப்பீட்டை வழங்கியது. மேலும் "விவசாயிகள் தண்ணீருக்காகப் போராடும் நேரத்தில், இந்தப் படம் ஒரு தவறவிட்ட வாய்ப்பாக உணர்கிறது" என்று கூறியது. *டெக்கான் குரோனிக்கிள்* இதே மதிப்பீட்டை வழங்கியது. "இறுதியில், 'சாமானிய மக்களின் துயரங்கள்' என்ற கருத்துக்கு *பகிரி* ஒரு புதிய திருப்பம் என்றும் நகைச்சுவையில் இத்திரைப்படம் ஏற்படுத்தியிருக்கக்கூடிய தாக்கத்தை குறைமதிப்பிற்கு உட்படுத்துகிறது" என்று எழுதியது. சமுத்திரக்கனி கதாநாயகனாக நடித்த இவரது இரண்டாவது படமான *பெட்டிக்கடை* (2019), குழந்தைகளின் வாழ்க்கையின் ஆரம்பத்திலேயே நல்ல செயல்களைக் கற்பிக்க வேண்டும் என்பதை வலியுறுத்தும் செய்தியைக் கொண்டிருந்தது. *தி நியூ இந்தியன் எக்சுபிரசின்* விமர்சகர் இது "பிற்போக்குத்தனமான கருத்துக்கள் நிறைந்த சிறிய படம்" என்று குறிப்பிட்டார்.  

இவரது அடுத்த வெளியீடான *தமிழ்க்குடிமகன்* (2023) திரைப்படத்தில் சேரன் முக்கிய வேடத்தில் நடித்தார். படம் வெளியாவதற்கு முன்பு, கார்வண்ணன் இந்த படம் தமிழ் கலாச்சாரம் குறித்த விவாதங்களை உருவாக்கும் என்று நம்புவதாகத் தெரிவித்தார்.  

## திரைப்படவியல்

| ஆண்டு | திரைப்படம் | குறிப்பு |
| --- | --- | --- |
| 2016 | *பகரி* |  |
| 2019 | *பெட்டிக்கடை* |  |
| 2023 | *தமிழ்க்குடிமகன்* |  |
| 2025 |  |  |
# படிமம்:Dinosaurmovieposter.jpg

## Summary
Poster for the 2000 movie, Dinosaur.  

## அனுமதி

## Fair use in *டைனோசர் (திரைப்படம்)*
Though this image is subject to copyright, its use is covered by the U.S. fair use laws because:  
1. It's a low resolution copy of a Film Poster / VHS or DVD Cover.
1. It doesn't limit the copyright owner's rights to sell the film in any way, in fact, it may encourage sales.
1. Because of the low resolution, copies could not be used to make illegal copies of the artwork/image.
1. The image is itself a subject of discussion in the article or used in the infobox thereof.
1. The image is significant because it was used to promoted a notable film.
# அரசூர்



**அரசூர்** என்பது தமிழ்நாட்டின் கோயம்புத்தூர் மாவட்டத்தில் உள்ள ஒரு பேரூராட்சி ஆகும்.  

ஊராட்சியாக இருந்த இந்த ஊர் 2025 ஆம் ஆண்டு தமிழ்நாடு அரசால் பேரூராட்சியாக தரம் உயர்த்தப்பட்டது.  

## அமைவிடம்
அரசூர், கடல் மட்டத்திலிருந்து சுமார் 396.21 மீ. உயரத்தில், என்ற புவியியல் ஆள்கூறுகள் கொண்ட பகுதியில் அமையப் பெற்றுள்ளது.  

## தொழில்
கோயம்புத்தூர் மாவட்டத்தில் குறு, சிறு மற்றும் நடுத்தர தொழில் நிறுவனங்களின் தொழில்நுட்ப மேம்பாட்டிற்கு, ரூ.200 கோடி செலவில், அரசூரில் அதிநவீன தொழில்நுட்ப மையம் ஒன்று நிறுவிட மத்திய குறு, சிறு மற்றும் நடுத்தர தொழில் அமைச்சகம் திட்டமிட்டுள்ளது.  
## அரசியல்
அரசூர் பகுதியானது, சூலூர் (சட்டமன்றத் தொகுதி) வரம்புக்கு உட்பட்டதாகும். மேலும் இப்பகுதி, கோயம்புத்தூர் மக்களவைத் தொகுதி சார்ந்தது.
# கிருசுண நந்தன் பாசுவான்



**கிருசுணா நந்தன் பாசுவான்** (பிறப்பு சனவரி 5,1965) பீகாரைச் சேர்ந்த இந்திய அரசியல்வாதியும், பீகார் அரசாங்கத்தில் கரும்பு தொழில்துறை அமைச்சரும் ஆவார். இவர் பீகார் சட்டமன்ற உறுப்பினராக உள்ளார். பாசுவான் 2020 பீகார் சட்டமன்றத் தேர்தலில் பாஜக சார்பில் ஹர்சிதி தொகுதியில் போட்டியிட்டு வெற்றி பெற்றார்.
# கணியூர், கோயம்புத்தூர்



**கணியூர்** (*Kaniyur*) என்பது தமிழ்நாட்டின், கோயம்புத்தூர் மாவட்டத்தில் உள்ள ஒரு பேரூராட்சி ஆகும்.  

ஊராட்சியாக இருந்த இந்த ஊர் 2025 ஆம் ஆண்டு தமிழ்நாடு அரசால் பேரூராட்சியாக தரம் உயர்த்தப்பட்டது.  

## அமைவிடம்
கணியூர், கடல் மட்டத்திலிருந்து சுமார் 387.35 மீ. உயரத்தில், என்ற புவியியல் ஆள்கூறுகள் கொண்ட பகுதியில் அமையப் பெற்றுள்ளது.  

## போக்குவரத்து
### சாலைப் போக்குவரத்து
கணியூரின் அவிநாசி சாலையில் சுங்கச்சாவடி ஒன்று பயன்பாட்டில் உள்ளது.  
## கல்வி
### கல்லூரிகள்
கணியூரில், பார்க் பொறியியல் மற்றும் தொழில்நுட்பக் கல்லூரி என்ற கல்லூரி ஒன்று நிறுவப்பட்டுள்ளது.  
## அரசியல்
கணியூர் பகுதியானது, சூலூர் (சட்டமன்றத் தொகுதி) வரம்புக்கு உட்பட்டதாகும். மேலும் இப்பகுதி, கோயம்புத்தூர் மக்களவைத் தொகுதி சார்ந்தது.
# இரா. சக்கரபாணி


**இரா. சக்கரபாணி** (*R. Chakrapani*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருவள்ளூர் மாவட்டம் பொன்னேரியினைச் சேர்ந்தவர். வல்லூரில் பிறந்த சக்கரபாணி டி.வி.எஸ். ரெட்டி உயர்நிலைப் பள்ளியில் கல்வி பயின்றுள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் பொன்னேரி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# இரா. தி. கோபாலன்


**இரா. தி. கோபாலன்** (*R. T. Gopalan*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் தேனி மாவட்டம் கம்பம் நகரைச் சேர்ந்தவர். இவர் மத்தியப் பிரதேசம் குவாலியரில் உள்ள சிறீ இலட்சுமி பாய் உடற்கல்வி பயிற்சி நிலையத்தில் உடற்கல்வி பயிற்சி பெற்றுள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் கம்பம் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# கா. கோபாலகிருஷ்ணன்


**கா. கோபாலகிருஷ்ணன்** (*K. Gopalakrishnan*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் தேனி மாவட்டம் வடுகப்பட்டி கிராமத்தினைச் சேர்ந்தவர். கொடைக்கானல் அரசு உயர்நிலைப் பள்ளியில் கல்வி பயின்றுள்ளார். பின்னர் மதுரை, அமெரிக்கன் கல்லூரியில் இளநிலை அறிவியல் பட்டப்படிப்பினையும் சென்னை, அரசு சட்டக் கல்லூரியில் இளங்கலைச் சட்டப் படிப்பினையும் முடித்துள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் பெரியகுளம் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# பால் டப்பா



**பால் டப்பா** (*Paal Dabba,* பிறப்பு: 17 ஜனவரி 2000), சென்னையைச் சேர்ந்த ஒரு சொல்லிசைப் பாடகர், பாடலாசிரியர், நடன இயக்குனர் ஆவார். இவருடைய இயற்பெயர் அனிஷ் என்பதாகும். *170CM*, *கலாட்டா, மக்காமிஷி, ஓ மாறா* போன்ற பாடல்களுக்காக மிகவும் பிரபலமானவர்.  

## இளமைக்காலம்
அனிஷ் சென்னையில் உள்ள புளியந்தோப்பில் பிறந்தார். பின்னர், வியாசர்பாடிக்குக் குடிபெயர்ந்தார். இசைத் துறைக்கு வருவதற்கு முன்பு இவர் ஒரு தொழில்முறை நடனக் கலைஞராக இருந்தார். Bfab என்னும் நடனக் குழுவின் ஒரு உறுப்பினராக, பல்வேறு நேரடித் தொலைக்காட்சி நிகழ்ச்சிகளில் கலந்து கொண்டார். ப்ரீசர் விவிட் ஷஃபிள் 2019 போன்ற தேசிய அளவிலான போட்டிகளிலும் வென்றார். இதன் பிறகு, சொல்லிசைப் பாடல்களைப் பாடத் தொடங்கினார். இவருக்குக் குளிர்ந்த பால் மிகவும் பிடிக்கும் என்பதால், அதையே அடிப்படையாகக் கொண்டு "பால் டப்பா" என்ற பெயரில் பாடலானார்.  

## பாடல்கள்
| 3SHA | 2022 | தனிப்பாடல் |
| --- | --- | --- |
| ஐ. |  |  |
| ஹிஸ் நேம் இஸ் ஜான் (*துருவ நட்சத்திரம்*) | 2023 | திரைப்படம் |
| காட்டு பயபுள்ள (*Let's Get Married*) |  |  |
| 170CM | தனிப்பாடல் |  |
| SAB |  |  |
| பிஞ்ச் அண்ட் கிரிஞ்ச் | 2024 |  |
| கலாட்டா (ஆவேஷம்) | திரைப்படம் |  |
| OCB | தனிப்பாடல் |  |
| காத்து மேல |  |  |
| மக்காமிஷி (*பிரதர்*) | திரைப்படம் |  |
| God Bless U (*குட் பேட் அக்லி*) | 2025 |  |
| ஓ மாறா (ஃப்ரம் தக் லைஃப்) | } |  |
# ந. குலசேகரபாண்டியன்


**ந. குலசேகரபாண்டியன்** (*N. Kulasekara Pandian*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருப்பத்தூர் மாவட்டம் ஆம்பூர் நகரைச் சேர்ந்தவர். ஆம்பூர், இந்து தொடக்கப் பள்ளி, திருப்பத்தூர் இராமகிருஷ்ணா உயர்நிலைப் பள்ளியில் பள்ளிக் கல்வியினை பயின்றுள்ளார். வாணியம்பாடி இசுலாமியா கல்லூரியில் கல்லூரிக் கல்வியினை முடித்துள்ளார், குலசேகரபாண்டியன். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் வாணியம்பாடி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# அ. து. குலசேகர்


**அ. து. குலசேகர்** (*A. D. Kulasekar*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் கோயம்புத்தூர் மாவட்டம் அத்திப்பாளையத்தினைச் சேர்ந்தவர். கோயம்புத்தூர் இடிக்கரை கழக உயர்நிலைப் பள்ளியில் கல்வி பயின்றுள்ளார். திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் சிங்காநல்லூர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# கோ. கிருஷ்ணராஜ்


**கோ. கிருஷ்ணராஜ்** (*G. Krishnaraj*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் சேலம் மாவட்டம் குகைப் பகுதியினைச் சேர்ந்தவர். சேலம், மிசன் உயர்நிலைப் பள்ளியில் பள்ளிக் கல்வியினைப் பயின்ற பின்னர், கிருஷ்ணராஜ், சேலம் அரசுக் கலைக் கல்லூரியில் இளங்கலைப் பட்டப் படிப்பினை முடித்துள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் சேலம்-I சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# க. கோ. கிருஷ்ணசாமி


**க. கோ. கிருஷ்ணசாமி** (*K. G. Krishnasamy*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் திருப்பத்தூர் மாவட்டம் காங்கேயம் பகுதியினைச் சேர்ந்தவர். பெரியநாயக்கன்பாளையம், இராமகிருஷ்ணா மடப் பள்ளி, திருப்பத்தூர் கெ. சுப்பிரமணிய செட்டியார் உயர்நிலைப் பள்ளியில் கல்வி பயின்றுள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர், 1980ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் காங்கேயம் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# எலியார்பத்தி



**எலியார்பத்தி** என்பது தமிழ்நாடு மாநிலத்தில் மதுரை மாவட்டத்தின் ஒரு புறநகர்ப் பகுதியாகும்.  
## அமைவிடம்
எலியார்பத்தி, கடல் மட்டத்திலிருந்து சுமார் 144.51 மீ. உயரத்தில், என்ற புவியியல் ஆள்கூறுகள் கொண்ட பகுதியில் அமையப் பெற்றுள்ளது.  

## சுங்கச்சாவடி
தமிழ்நாட்டின் தேசிய நெடுஞ்சாலைகளில் நிறுவப்பட்ட 55 சுங்கச்சாவடிகளில், மதுரை - தூத்துக்குடி நெடுஞ்சாலையின், எலியார்பத்தி பகுதியில் அமைந்துள்ள சுங்கச்சாவடியும் ஒன்றாகும். மதுரை - தூத்துக்குடி, மறு வழித்தடத்தில் தூத்துக்குடி - மதுரை தேசிய நெடுஞ்சாலைகளில், தினமும் சுமார் 30,000 கனரக வாகனங்கள், நான்கு சக்கர வாகனங்கள் இரு வழித்தடங்களில் வந்து செல்கின்றன. இவை எலியார்பத்தி சுங்கச்சாவடியைக் கடந்து செல்கின்றன.  
## அரசியல்
எலியார்பத்தி பகுதியானது, திருப்பரங்குன்றம் (சட்டமன்றத் தொகுதி) வரம்புக்கு உட்பட்டதாகும். மேலும் இப்பகுதி, விருதுநகர் மக்களவைத் தொகுதி சார்ந்தது.
# சீரியம்(III) பாசுப்பேட்டு



**சீரியம்(III) பாசுப்பேட்டு** (*Cerium(III) phosphate*) என்பது CePO<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். சீரியத்தின் பாசுபேட்டு உப்பாக இச்சேர்மம் வகைப்படுத்தப்படுகிறது. பொதுவாக சீரியம் பாசுபேட்டு என்ற பெயராலும் அழைக்கப்படுகிறது. இலந்தனைடு தொடரில் இரண்டாவது இலந்தனைடு சேர்மமாக இடம்பெற்றுள்ளது.  

சீரியம் நைட்ரேட்டையும் (Ce(NO<sub>3</sub>)<sub>3</sub> ஈரமோனியம் பாசுபேட்டையும் (NH<sub>4</sub>)<sub>2</sub>HPO<sub>4</sub> ஒன்றாகச் சேர்த்து 180 பாகை செல்சியசு வெப்பநிலையில் நீர்வெப்ப வினைக்கு உட்படுத்தி, அதைத் தொடர்ந்து 900° செல்சியசு வெப்பநிலையில் சுட்டு சீரியம்(III) பாசுப்பேட்டு சேர்மத்தை தயாரிக்க முடியும்.
# காட்மியம் பாசுப்பேட்டு


## தயாரிப்பு
800 ° செல்சியசு வெப்பநிலையில் காட்மியம் குளோரைடுடன் டை அமோனியம் பாசுபேட்டைச் சேர்த்து வினைபுரியச் செய்வதன் மூலம் முக்காட்மியம் பாசுபேட்டைத் தயாரிக்கலாம்:  

:3 CdCl<sub>2</sub> + 2 (NH<sub>4</sub>)<sub>2</sub>HPO<sub>4</sub> → Cd<sub>3</sub>(PO<sub>4</sub>)<sub>2</sub> + 4 NH<sub>4</sub>Cl + 2 HCl  

முச்சோடியம் பாசுப்பேட்டு மற்றும் பாசுபாரி அமிலம் போன்ற கரையக்கூடிய பாசுப்பேட்டு மூலங்களுடன் நீரிய காட்மியம் அயனிகளின் வீழ்படிவு Cd<sub>3</sub>(PO<sub>4</sub>)<sub>2</sub> சேர்மத்தை உருவாகாது. மாறாக Cd<sub>5</sub>H<sub>2</sub>(PO<sub>4</sub>)<sub>4</sub>·4H<sub>2</sub>O என்ற மூலக்கூற்று வாய்ப்பாடுடன் கூடிய காட்மியம் நீரேற்றை உருவாகிறது. இந்த சேர்மத்தை சூடாக்கும்போது, ​​இது காட்மியம் பாசுப்பேட்டு மற்றும் காட்மியம் பைரோபாசுப்பேட்டு, Cd<sub>2</sub>P<sub>2</sub>O<sub>7</sub> ஆகியவற்றின் கலவை உருவாகிறது.  

## பயன்கள்
பயிர்களின் வளர்ச்சிக்கு பாசுபரசை வழங்க காட்மியம் பாசுப்பேட்டை உரமாகப் பயன்படுத்தலாம்.
# கண்கட்டி


## அறிகுறிகள்

கண்கட்டியின் முதல் அறிகுறி, கண்ணிமையின் புடைப்பின் மையத்தில் ஒரு சிறிய, மஞ்சள் நிறப் புள்ளி தோன்றும், அது சீழ் போல உருவாகி, அந்தப் பகுதியில் விரிவடையும்.  

கண்கட்டியின் பிற அறிகுறிகள் பின்வருமாறு:  

- மேல் அல்லது கீழ் கண்ணிமையில் கட்டி
- கண்ணிமையின் உள்ளே வீக்கம்
- அப்பகுதியில் வலி
- சிவத்தல்
- மென்மையடைதல்
- கண் இமை ஓரங்களின் மேலோடு உரிதல்
- கண் இமை தொங்கும் தன்மையை அடைதல்
- கண் இமையில் அரிப்பு ஏற்படுதல்
- மங்கலான பார்வை
- கண்ணில் பீழை வெளியேறுதல்
- கண் எரிச்சல்
- கண் சிமிட்டும்போது அசௌகரியம் ஏற்படுதல்
- கண்ணில் வெளிப் பொருள் ஒன்று இருப்பது போன்ற உணர்வு.

### சிக்கல்கள்

கண்கட்டி மிகவும் அரிதான சந்தர்ப்பங்களில் மட்டுமே சிக்கலாக மாறும். இருப்பினும், கண்கட்டியினால் ஏற்படும் மிகவும் பொதுவான சிக்கல் என்பது அழகு குறைபாடு, கருவிழியில் எரிச்சலை ஏற்படுத்தும் இமைநீர்க்கட்டியாக மாறுவதாகும். இவ்வாறானால் பெரும்பாலும் அறுவை சிகிச்சை மூலம் கட்டி அகற்றப்பட வேண்டும். முறையற்ற அறுவை சிகிச்சையினால் சிக்கல்கள் ஏற்படலாம், மேலும் முக்கியமாக கண் இமை வளர்ச்சியில் இடையூறு, இமை சிதைவு அல்லது இமை புண் புரை ஆகியவை இச்சிக்கல்களில் அடங்கும். பெரிய கண்புரை ஒருவரின் பார்வையில் பாதிப்பை ஏற்படுத்தக்கூடும்.  

## இதையும் காண்க
- கொதிப்புக் கொப்பளம்
# எஃகின் முக்கியத்துவம்


## **எஃகின் முக்கியத்துவம்:**
<blockquote>எஃகு என்பது நாம் அன்றாடம் பார்க்கும் மற்றும் பயன்படுத்தும் பல பொருட்களை உருவாக்க உதவும் ஒரு மிக முக்கியமான பொருள். இது கார்கள், கட்டிடங்கள், வீடுகள், நமக்கு மின்சாரம் கொண்டு வரும் உயரமான கோபுரங்கள், இயற்கை எரிவாயு கொண்டு செல்லும் குழாய்கள், பொருட்களை உருவாக்க உதவும் கருவிகள் மற்றும் சில ஆயுதங்களில் கூட பயன்படுத்தப்படுகிறது. எஃகின் காரணமாக, வீடுகள் பாதுகாப்பாகவும் வசதியாகவும் இருக்கின்றன, மேலும் அது நம் வாழ்க்கையை மேம்படுத்துகிறது. மற்ற பொருட்களுடன் ஒப்பிடும்போது எஃகு தயாரிப்பதற்கு அதிக செலவு இல்லை, மேலும் இது சுற்றுச்சூழலுக்கு நல்லது, ஏனெனில் அதை மறுசுழற்சி செய்து மீண்டும் பயன்படுத்தலாம். பூமியில் ஏராளமான இரும்பு உள்ளது, இது எஃகு மூலம் தயாரிக்கப்படுகிறது, எனவே நாம் அதை எளிதில் வெளியேற்ற மாட்டோம். உண்மையில், தொழிற்சாலைகள் மற்ற உலோகங்களை விட அதிக அளவில் எஃகினை  தயாரிக்கின்றன. எஃகு சிறப்பு வாய்ந்தது, ஏனெனில் அதை பல்வேறு வழிகளில் பயன்படுத்தலாம். இது மிகவும் வலிமையானது, சூடாகவோ அல்லது குளிராகவோ இருக்கும் போது வடிவமைக்கப்படலாம், மேலும் எளிதில் ஒன்றுடன் ஒன்று  இணைக்கலாம் . இது கடினமானது, கீறல்கள் மற்றும் சேதங்களை எதிர்க்கும், மேலும் துரு மற்றும் வெப்பத்தை கூட எதிர்க்க முடியும். இந்த குணங்களால் எஃகு மிகவும் பயனுள்ளதாக இருக்கிறது . விஞ்ஞானிகள் மற்றும் பொறியியலாளர்கள் பல்வேறு வகையான எஃகுகளை உருவாக்கியுள்ளனர் - சுமார் 2000 வகைகள்  உள்ளன.  சில  வகைகள்  மிக உயர்ந்த தரம் வாய்ந்தவை. புதிய அம்சங்களுடன் சிறந்த மற்றும் வலுவான இரும்புகளை உருவாக்க உதவுகிறது . எஃகு உலகில் மிக முக்கியமான பொருள், அது பல விஷயங்களைச் செய்ய முடியும். எதிர்காலத்தில்  எஃகு தொடர்ந்து முக்கியமானதாக இருக்கும், குறிப்பாக நாம் அதை மேம்படுத்தி, அதைப் பயன்படுத்துவதற்கான புதிய வழிகளைக் கண்டறிந்தால், அலுமினியம் போன்ற பிற பொருட்களுடன் நாம் போட்டியிட வேண்டியிருக்கும், எஃகு இலகுவானது மேலும் வலிமையானது.</blockquote>
# இலித்தியம் பாசுப்பேட்டு



**இலித்தியம் பாசுப்பேட்டு** (*Lithium phosphate*) என்பது Li<sub>3</sub>PO<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இலித்தியத்தின் பாசுப்பேட்டு உப்பாகக் கருதப்படும் இச்சேர்மம் வெண்மை நிறத்தில் காணப்படுகிறது. இலித்தியம் பாசுப்பேட்டு நீரில் சிறிதளவு கரையும்.  

முதன்மையாக இலித்தியம்-அயனி மின்கலன்களை தயாரிப்பதற்காக இலித்தியம் இரும்பு பாசுப்பேட்டு (LiFePO<sub>₄</sub>) உற்பத்தியில் பயன்படுத்தப்படுகிறது.  

## தயாரிப்பு
பாசுபாரிக் அமிலத்தைப் பயன்படுத்தி இலித்தியம் கார்பனேட்டை நடுநிலையாக்குவதன் மூலம் டிரைலித்தியம் பாசுப்பேட்டை உருவாக்கலாம்.:  

:3 Li<sub>2</sub>CO<sub>3</sub> + 2 H<sub>3</sub>PO<sub>4</sub> → 2 Li<sub>3</sub>PO<sub>4</sub> + 3 H<sub>2</sub>O + 3 CO<sub>2</sub>  

குறைந்த வெப்பநிலை வடிவம் (β-Li<sub>3</sub>PO<sub>4</sub>) Pmn21 என்ற இடக்குழுவுடன் செஞ்சாய்சதுரப் படிக அமைப்பில் படிகமாகிறது. 500° செல்சியசு வெப்பநிலைக்கு மேல் வெப்பப்படுத்தப்பட்டால், இது மற்றொரு வடிவமான γ-Li<sub>3</sub>PO<sub>4</sub> சேர்மமாக மாறுகிறது.  

## தீங்குகள்
### உடல்நலம்
அதிக அளவு இலித்தியம் பாசுப்பேட்டு தலைச்சுற்றலை ஏற்படுத்தக்கூடும். சில சமயங்களில் சிறுநீரக பாதிப்பும் ஏற்படலாம். சில அறிக்கைகளின்படி, இலித்தியம் அயனிகளின் அதிக வெளிப்பாடு காரணமாக நீரிழப்பு, எடை இழப்பு மற்றும் தைராய்டு தொந்தரவுகள் ஏற்படலாம். மந்தமான பேச்சு, மங்கலான பார்வை, புலன் இழப்பு மற்றும் வலிப்பு உள்ளிட்ட நரம்பு மண்டல குறைபாடுகளும் ஏற்படலாம்.
# கேரளீயம் (திருவிழா)



**கேரளீயம்** (*Keraleeyam*) என்பது கேரள மாநிலத்தின் தலைநகரான திருவனந்தபுரத்தில் ஆண்டுதோறும் நடைபெறும் ஒரு விழாவாகும். கேரளாவின் வளர்ச்சி மற்றும் சாதனைகள், பண்பாடு ஆகியவை இவ்விழாவில் கொண்டாடப்படுகிறது. விழாவில் கருத்தரங்குகள், கண்காட்சிகள், வர்த்தக கண்காட்சிகள், திரைப்பட விழாக்கள், உணவு விழாக்கள், மலர் கண்காட்சி, ஒளி நிகழ்ச்சிகள், பண்பாட்டு விழாக்கள், வணிக கூட்டங்கள் போன்றவை இடம்பெறுகின்றன. இவ்விழா நாற்பதிற்கும் மேற்பட்ட இடங்களில் நிகழ்கிறது.  

## நிகழ்ச்சிகள்
25 எண்ணிக்கைக்கும் மேற்பட்ட கண்காட்சிகள் மற்றும் கருத்தரங்குகள், 400 எண்ணிக்கைக்கும் மேற்பட்ட அரங்குகளைக் கொண்ட வர்த்தக கண்காட்சி, 11 வகையான உணவு விழாக்கள், சமகால ஓவியர்களின் முகாம் மற்றும் நேரடி கேலிச்சித்திர நிகழ்வுகளுடன் கூடிய கலை கண்காட்சிகள், கேரள மாநில சலசித்ரா அகாடமி ஏற்பாடு செய்யும் திரைப்பட விழா, ஆறு இடங்களில் மலர் கண்காட்சிகள், நகரம் முழுவதும் 42 இடங்களில் கேரள கலை மற்றும் பண்பாட்டை வெளிப்படுத்தும் கலாச்சார விழாக்கள், கௌடியார் முதல் கிழக்கு கோட்டை வரை பரவியுள்ள கருப்பொருள் ஒளி, 8 நியமிக்கப்பட்ட பகுதிகளில் 8 தனித்துவமான வண்ண கருப்பொருள்கள் உள்ளடக்கிய பல்வேறு காட்சிகள் என பல்வேறு நிகழ்ச்சிகள் நடைபெறுகின்றன.